"**עם הנצח לא מפחד מדרך ארוכה**" היא אמרת כנף שטבע הרב יהושע ויצמן, שמשמעותה היא שעם ישראל אינו חושש מאריכות הדרך למימוש ייעודו, מכיוון שהוא עם נצחי ואף מטרותיו נצחיות. ההשראה לביטוי נולדה משני מקורות בכתבי הראי"ה וכן מרעיונות שונים במחשבת ישראל. ברבות השנים הפכה האמרה לסלוגן נפוץ בישראל וזכתה ללחנים וביצועים רבים.

בביטוי נעשה שימוש בהשאלה, בעניין משימות לאומיות, ואף אישיות, הדורשות מאמץ והתמדה לאורך זמן.

מקור
----

הרב יהושע ויצמן, הוגה האמרה.
הרב יהושע ויצמן הגה את האמרה בצעירותו בהשראת שני מקורות בכתבי הראי"ה. במקור הראשון בספר "אורות" מתייחס הרב קוק למשמעות הכהונה, ומתבטא כי אף על פי שהכהונה עוד לא הגיעה למעמדה הראוי ולמימוש תפקידה, עם ישראל ממשיך בדרכו לאט לאט ואינו מפחד מאריכות הדרך: "ואנחנו, כדרכנו שלא לְהִתְיָרֵא מדרך ארוכה, הננו הולכים וסוללים לאיטנו את הדרך הזה אשר החילונו מימות עולם שלנו לסלול אותו". בפרק הבא בספר מנמק הרב קוק מדוע דרכו של עם ישראל צריכה להיות ארוכה: "דרכנו בחיים הלאומיים וצידודם כלפי היחש האנושי הכללי ארוכה היא מאד. ארוכים הם חיינו וארוכים הם, על כן, דרכינו. גדולים אנחנו וגדולות הנה משוגותינו ובשביל כך גדולות הן צרותינו, וגדולים גם תנחומותינו".

במקור השני, באגרת לבנו מכ"ט באייר ה'תרע"ו, התבטא הרב קוק שהמקור לחוסר הפחד של עם ישראל הוא האמונה שלו בנצחיותו. זאת לעומת שאר הכוחות שמתנגדים אליו, אשר כוחם זמני: "והולך הוא וחוצה בעזוז נצחו, בתוך שטפי גלי הזמנים, ומימיהם וימי שאונם כהמון מים כבירים לא יבעתוהו. יודע הוא כי כוחם כח עובר הוא, ועמו עזוז נצח והוד ממקור חיי העולם...".

בריאיון לערוץ 7, הסביר הרב ויצמן שהאמרה מבטאת כי "לעם ישראל יש כוח עמידה ויעוד גדול, גם אם צריך לחכות הרבה זמן כדי שהדבר יצא מהכוח אל הפועל". עוד סיפר הרב ויצמן שלא חזה שהאמרה תהפוך לפופולרית כל כך ותזכה ללחנים רבים, והוא שמח על כך שהיא מחזקת את העם בזמנים קשים כגון מלחמות ואסונות.

שימוש
-----

הפתגם היה מוכר במשך שנים בעיקר בציונות הדתית, והושר בתנועות נוער והפגנות בלחן ל"עוז והדר לבושה" המיוחס לרבי מאיר לייב בלעכר. בתחילת המאה ה-21 חדר הביטוי לשיח הציבור הכללי בישראל.

ראש ממשלת ישראל אריאל שרון ציטט את האמרה במהלך נאום שנשא בתקופה שלפני תוכנית ההתנתקות, ובהמשך הפכה האמרה לנפוצה בקרב מתנגדי התוכנית. האמרה צוטטה בהקשרים נוספים על ידי פוליטיקאים אחרים כבנימין נתניהו, נפתלי בנט, בני גנץ ויצחק הרצוג.

שמו של רב המכר "עם הנצח לא מפחד" שכתבה שני בוינג'ו, מבוסס על אמרה זו. סאבלימינל והצל השתמשו באמרה בשיר "עם הנצח" שהוציאו ב-30 במרץ 2023.

במהלך מלחמת חרבות ברזל יצאו מספר חידושים ללחנים המוכרים, ובהם של השיר "עוז והדר". מבקר המוזיקה נתנאל לייפר הגדיר את השיר כאחד מחמשת שירי המלחמה, לצד עם ישראל חי, אחינו כל בית ישראל, זכרני נא וכל העולם כולו. ישי ריבו שר את המילים בעצרת התמיכה בישראל בוושינגטון ב-14 בנובמבר 2023.

קישורים חיצוניים
----------------

* הרב יהושע ויצמן, עם הנצח לא מפחד מדרך ארוכה, שיעור על פרשת אמור, 6 במאי 2009, באתר ישיבת מעלות
* החיזוק היומי על פי פרשת היום ✡ וישלח - רביעי | עם הנצח לא מפחד מדרך ארוכה | הרב ויצמן, סרטון בערוץ "ישיבת מעלות", באתר יוטיוב (אורך: 08:17), 29 בנובמבר 2023

הערות שוליים
------------

1. ↑  "עם הנצח לא מפחד מדרך ארוכה" - תנועת בני עקיבא בישראל, באתר תנועת בני עקיבא בישראל, ‏1 בנובמבר 2023
2. ↑  **אורות**, אורות התחיה, פרק ד'
3. ↑  **אורות**, אורות התחיה, פרק ה'
4. ↑  הרב אברהם יצחק הכהן קוק, אגרת תשע"א, **אגרות הראיה - ג**, ירושלים: מוסד הרב קוק, תשכ"ה, עמ' מ', באתר אוצר החכמה (צפייה חופשית – מותנית ברישום)
5. ↑  חזקי ברוך, לא מפחדים מדרך ארוכה? הרב וייצמן מסביר, באתר ערוץ 7, 21 ביולי 2014
6. 1 2  נתנאל לייפר, ‏נקמה, תקווה והרבה אחדות | אלו שירי המלחמה של עם ישראל, באתר כיכר השבת, 26 באוקטובר 2023
7. 1 2  אריאל הורביץ, מילים מילים ואת משמעותן יבוא לו גל לשטוף אותן, באתר בית אבי חי, 4 בנובמבר 2015
8. ↑  יונה שוב, נתניהו מבטיח: "נשיב את השקט לדרום", באתר בחדרי חרדים, 20 ביולי 2014; בנימין נתניהו, באתר טוויטר (איקס)
9. ↑  בנט: עם הנצח לא מפחד מדרך ארוכה וגם אנחנו לא, באתר כיפה, 17 במרץ 2015
10. ↑  שידור חי | גנץ: בתי החולים בעזה - חמ"לים של טרור, נגיע לכל רוצחי הילדים בעזה ובעולם, באתר ערוץ 7, 15 בנובמבר 2023
11. ↑  נשיא המדינה יצחק הרצוג ביוטיוב, יצחק הרצוג: אנחנו לא מפחדים מדרך ארוכה, באתר יוטיוב רשמי של נשיא המדינה
12. ↑  אריאל פייגלין, סאבלימינל והצל: "לא נהיה החוליה החלשה בשרשרת הדורות", באתר ערוץ 7, 30 במרץ 2023
13. ↑  *נדב ביטון מארח את צמד פייר עם הנצח לא מפחד|דיג׳יי נדב ביטון| Am Hanezach Lo Mefached DJ NADAV BUTON*, נבדק ב-2023-12-24
14. ↑  *Am Yisrael Chai - (עם ישראל חי (מחרוזת חיזוק - Feat. Benny Friedman (ביחד ננצח video mashup)*, נבדק ב-2023-12-24
15. ↑  דביר עמר, מאות אלפים שרו את מילותיו של הרב ויצמן, באתר ערוץ 7, 16 בנובמבר 2023